**“Latvijas valsts mežu atbalstītās Vidzemes kultūras programmas 2015” nolikums**

1. **Vispārēja informācija.**
	1. “Latvijas valsts mežu atbalstītā Vidzemes kultūras programma”, turpmāk tekstā - Kultūras programma, ir Vidzemes plānošanas reģiona, turpmāk tekstā - VPR, izstrādāta un īstenota kultūras programma, ko finansē Valsts Kultūrkapitāla fonds, turpmāk tekstā – VKKF.
	2. Kultūras programmas līdzekļi tiek piešķirti konkursa kārtībā. Konkursu izsludina VPR.
	3. Konkursa nolikumu, turpmāk tekstā – Nolikums, izstrādā VPR, to apstiprina VKKF padome.
	4. Kultūras **programmas mērķis ir nodrošināt līdzsvarotu, daudzveidīgu un kvalitatīvu kultūras procesa attīstību un pieejamību Vidzemē, saglabājot un attīstot Vidzemes novadam raksturīgās vērtības, tradīcijas un kultūrvidi.**
	5. Šī mērķa sasniegšanai tiek finansiāli atbalstīti reģionālas nozīmes projekti, kas paredz sekojošu uzdevumu izpildi:
		1. **Sagaidot Latvijas simtgadi - Vidzemes unikālā kultūrvēsturiskā (materiālā un nemateriālā) mantojuma saglabāšana**, tostarp apzināšana, izpēte, tālāknodošana, popularizēšana;
		2. **Jaunrades veicināšana un radošo industriju attīstība**, tostarp jaunu Vidzemes kultūras produktu radīšana, esošo kultūras pakalpojumu pilnveidošana;
		3. **Zināšanu pārnese**, tostarp zināšanu radīšana, iegūšana, uzkrāšana, analīze un izmantošana, kā arī kultūras darbinieku zināšanu pilnveide un profesionālā izaugsme;
		4. **Sadarbība** dažādu kultūras nozaru starpā, tostarp projekta auditorijas iesaistīšana un līdzdalība kultūras pasākumos un projekta aktivitātēs.
	6. Kultūras programmas projektu mērķauditorija ir sekojoša:
		1. Kultūras organizācijas Vidzemes reģionā;
		2. Mūzikas un mākslas skolu audzēkņi, pedagogi, interešu izglītības iestādes;
		3. Publiskās pārvaldes vadītāji un speciālisti;
		4. Valsts, pašvaldību, nevalstisko orgnanizāciju un privātā sektora kultūras un starpnozaru speciālisti;
		5. Vidzemes iedzīvotāji - kultūras produkta tiešie patērētāji;
		6. Vidzemes reģiona pašvaldības.
2. **Projektu konkurss, pieteicēji, ierobežojumi projektu iesniegšanai.**
	1. Lai sasniegtu Kultūras programmas mērķi, VPR vienu reizi gadā organizē Kultūras programmas projektu konkursu.
	2. Kultūras programmas projektu konkursā var piedalīties juridiskas personas, izņemot valsts iestādes, kuras VKKF finansējumu var saņemt tikai ar finansēšanas plānu grozījumiem saskaņā ar LR Ministru kabineta 2010. gada 28. decembrī apstiprinātajiem noteikumiem (nr.1220) "Asignējumu piešķiršanas un izpildes kārtība".
	3. Kultūras programmas projektu konkursā var piedalīties ar neierobežotu projektu skaitu.
	4. Kultūras programmas projektu konkursā atbalstu var saņemt tikai tādi kultūras projekti, kurus plānots īstenot laika posmā no 2015.gada maija līdz 2015.gada decembrim ieskaitot.
3. **Projektu iesniegšana.**
	1. Kultūras programmas projektu konkurss tiek izsludināts laikrakstā „Latvijas Avīze” un VPR mājaslapā internetā <http://www.vidzeme.lv>. Konkursa pieteikuma veidlapa un Nolikums pieejami VPR interneta mājaslapā [www.vidzeme.lv](http://www.vidzeme.lv) sadaļā „Kultūra” apakšsadaļā „Vidzemes kultūras programma”, kā arī VKKF interneta mājas lapā [www.vkkf.lv](http://www.vkkf.lv) un VPR birojos: Jāņa Poruka ielā 8-108, Cēsīs un Cēsu ielā 19-61, Valmierā no plkst. 10.00 līdz 17.00, telefons: 6 4219021.
	2. **Projektu pieteikumu** saskaņā ar VPR noteiktiem termiņiem **var iesniegt:**
		1. VPR birojā personīgi vai nosūtot pa pastu (ar noteikumu, ka pasta zīmogs ir piecas dienas pirms konkursa beigu termiņa). Adrese: Jāņa Poruka iela 8 – 108, Cēsis, LV 4101;
		2. nosūtot elektroniska dokumenta formā uz e-pastu: vidzeme@vidzeme.lv ar norādi „Vidzemes kultūras programma 2015” (projekta iesnieguma iesniedzēja atbildīgā amatpersona paraksta projekta iesniegumu ar drošu elektronisko parakstu, apliecina ar laika zīmogu).
	3. **Visi projektu pieteikumi jāiesniedz arī elektroniski,** nosūtot tosuz e-pasta adresi vidzeme@vidzeme.lv.
4. **Attiecināmās un neattiecināmās izmaksas.**
	1. Kultūras programmas ietvaros nav noteikta minimālā un maksimālā projekta attiecināmo izmaksu summa.
	2. Kultūras programmas ietvaros **tiek noteiktas sekojošas neattiecināmās izmaksas**:
		1. valsts un pašvaldību svētku organizēšanas izmaksas (piemēram, 4.maijs, 18.novembris, Ziemassvētki, Lieldienas, pilsētu / pagastu /novadu svētki u.c.)
		2. pasākuma dalībnieku ēdināšana, telpu noformējums, balvas, prēmijas, ziedi u.c. dāvanas;
		3. projekta administrēšanas izmaksas (atalgojums projekta iesniedzēja personālam, kancelejas preces administrējošā personāla darba nodrošināšanai, degvielas izmaksas atbalsta pretendentu personālam);
		4. atbalsta pretendentu mājaslapu izveides un uzlabošanas pakalpojumi;
		5. pašdarbības kolektīvu tērpu iegāde vai izgatavošana;
		6. pamatlīdzekļu iegāde, izņemot gadījumus, kad tas nepieciešams projekta aktivitāšu īstenošanai un ir pamatots projekta pieteikumā
		7. ārzemju pieredzes apmaiņas braucieni;
		8. infrastruktūras izveides vai uzlabošanas izdevumi;
5. **Projekta noformējums un saturs.**
	1. Projekti iesniedzami **vienā eksemplārā**, latviešu valodā, noformēti uz A4 formāta lapām, nebrošēti un nelaminēti, skaidri salasāmā datorrakstā, kā arī elektroniskā formā, nosūtot uz e-pasta adresi vidzeme@vidzeme.lv.
	2. Projekta pieteikums sastāv no:
		1. ***Projekta pieteikuma veidlapas*** *(Pielikums nr.1)*, kuru apstiprina ar iesniedzējas organizācijas zīmogu (ja tāds ir); to paraksta pieteicēja organizācijas vadītājs un projekta vadītājs;
		2. ***projekta apraksta*** (*Pielikums nr. 2*), kurā izklāsta projekta nepieciešamības pamatojumu, projekta mērķus un uzdevumus, realizēšanas laiku, vietu, mērķauditoriju, projekta īstenošanas plānu, paredzamos rezultātus, informāciju par organizācijas spējām realizēt projektu, projekta ieguldījumu Vidzemes reģiona kultūras procesā;
		3. ***kopējās tāmes***(*pielikums Nr.3*) (sastādīta EUR, atbilstoši LR nodokļu likumdošanai), kurā norādīts tās pamatojums, iespējamie finanšu avoti un iespējamie ieņēmumi, projekta realizācijai jau esošie finanšu un materiālie resursi, kā arī informācija par nepieciešamo un par jau piesaistīto līdzfinansējumu un tā apmēru. Tāmē atsevišķi jānorāda konkursā prasītais finansējums un tā pozīcijas; tāmē nedrīkst iekļaut tādas tāmes pozīcijas (piemēram, „Citi izdevumi”, „Neparedzētie izdevumi” u.tml.), kurās nav norādīts konkrēts izdevumu veids.
		4. ***projekta vadītāja lietišķā autobiogrāfija***(CV), kura sniedz informāciju par projekta realizētāju zināšanām, darba pieredzi un profesionālajām iemaņām;
		5. ***projekta pieteicēja reģistrācijas apliecības kopijas***;
		6. ***iespieddarbiem*** *–*nodomu protokols vai līgums starp izdevniecību un autoru/sastādītāju, tipogrāfijas priekškalkulācija / tāme, kā arī manuskripts vai tā daļa (to vēlams iesūtīt elektroniski pdf formātā uz vidzeme@vidzeme.lv);
	3. Projektiem var pievienot arī citus pielikumus pēc iesniedzēja ieskata.
6. **VPR nepieņem izskatīšanai un kultūras programmas ietvaros neatbalsta:**
	1. projektus, kas neatbilst konkursa Nolikuma prasībām;
	2. projektus, kas iesniegti pēc konkursam noteiktā termiņa;
	3. projektus, kas jau ir realizēti līdz projektu konkursa iesniegšanas brīdim;
	4. celtniecības un remontdarbu projektus;
	5. projektus, kuru pamatmērķis ir gūt peļņu;
	6. projektus, par kuriem iepriekšējā periodā Vidzemes plānošanas reģionam nav nodotas projekta atskaites par realizētu projektu;
	7. projektus, kuru iesniedzēji nav savlaicīgi nokārtojuši līdzšinējās saistības ar VKKF.
7. **Projektu vērtēšanas kritēriji.**
	1. Iesniedzamajiem projektiem ir noteikti šādi administratīvie kritēriji:
		1. projekta iesniegums iesniegts noteiktajā termiņā;
		2. projekta iesniegums ir iesniegts vienā oriģināleksemplārā;
		3. projekta iesniegumā finanšu aprēķins ir veikts EUR;
		4. projekta iesniegums ir pilnībā aizpildīts un sagatavots atbilstoši projekta iesnieguma veidlapai;
		5. projekta iesniegums sagatavots latviešu valodā;
		6. projekta iesniegumā ir iekļauti visi noteiktie pavaddokumenti;
		7. projekta iesniegumā nav neatrunātu labojumu, dzēsumu, aizkrāsojumu, svītrojumu, papildinājumu.
	2. Projektu kvalitāte tiek vērtēta atbilstoši noteiktajiem kvalitatīvajiem kritērijiem:
		1. projekta atbilstība projektu konkursa mērķiem un uzdevumiem;
		2. skaidri definēts projekta pamatojums;
		3. mērķa grupu izvēles pamatotība;
		4. projekta pieteikumā skaidri redzama sasaiste starp projekta mērķi, aktivitātēm un sasniedzamajiem rezultātiem;
		5. precīzi definēti projekta rezultāti;
		6. atbalsta pretendentam ir atbilstošas spējas projekta realizēšanā, projekta vadītājam ir atbilstoša pieredze;
		7. projekta tāmes precizitāte un pamatotība (balstīta uz reālām izmaksām).
8. **Projektu izskatīšanas kārtība.**
	1. Projektu atbilstību administratīvajiem kritērijiem izvērtē VPR.
	2. Iesniegtos projektus atbilstoši kvalitatīvajiem kritērijiem izvērtē, par to atbilstību Vidzemes kultūras programmai lemj un priekšlikumus VKKF padomei par finansējuma sadali sagatavo Ekspertu komisija.
	3. Ekspertu komisiju veido trīs VPR izvirzīti pārstāvji (dažādas kultūras jomas un reģionu pārzinoši eksperti), divi VKKF pārstāvji un viens pārstāvis no LR Zemkopības ministrijas vai valsts akciju sabiedrības „Latvijas valsts meži”.
	4. Ekspertu komisiju sešu cilvēku sastāvā apstiprina VKKF Padome. Ekspertu komisija ir lemttiesīga, ja sēdē piedalās ne mazāk kā trīs tās locekļi.
	5. Ekspertu komisija pieņem lēmumus, atklāti balsojot, ar vienkāršu balsu vairākumu. Ja balsis sadalās līdzīgi, izšķirošs ir komisijas priekšsēdētāja balsojums.
	6. Ja projektu ir iesniegusi juridiska persona, kuras štata vai ārštata darbinieks ir ekspertu komisijā, viņš nepiedalās diskusijā un lēmuma pieņemšanā par šo projektu.
	7. Ekspertu komisija var pieaicināt sēdēs piedalīties nozaru speciālistus un ekspertus bez balsojuma tiesībām.
	8. Lēmumu par finansējuma sadali pieņem VKKF padome, vadoties pēc Ekspertu komisijas priekšlikumiem.
	9. VKKF padome, pēc Ekspertu komisijas priekšlikuma, var pieņemt lēmumu projektu finansiāli atbalstīt pilnībā, vai piešķirt ne mazāk kā 50 % no projekta attiecināmajām izmaksām.
9. **Projekta iesniedzēja tiesības un pienākumi.**
	1. Projekta iesniedzējs pirms projektu iesniegšanas termiņa beigām var veikt izmaiņas iesniegtajā projektā, papildināt to vai saņemt to atpakaļ.
	2. Ja iesniegtais projekts saņem Kultūras programmas finansējumu, projekta pieteicējam ir pienākums pēc VPR atbildīgo darbinieku pieprasījuma sniegt visu ar projekta īstenošanu saistīto informāciju, lai VPR varētu novērtēt projekta realizācijas kvalitāti un finanšu līdzekļu izmantošanas efektivitāti un lietderību.
	3. Persona, kura iesniedz projektu finanšu līdzekļu saņemšanai, piekrīt visiem projektu konkursa noteikumiem un ir atbildīga par projektā un tā pieteikumā norādīto ziņu patiesumu, kā arī par Latvijas Republikā spēkā esošo normatīvo aktu prasību ievērošanu, realizējot projektu.
	4. Nefinansēto projekta pieteikumu var saņemt VPR gada laikā, ja to neizdara - projekta pieteikumu iznīcina.
10. **Konkursa rezultāti.**
	1. Atbildi par konkursa rezultātiem projekta pieteicējam pēc konkursa noslēguma nosūta uz projekta pieteikumā norādīto e-pasta adresi ne vēlāk kā mēneša laikā pēc konkursa noslēguma.
	2. Finansēto projektu saraksti tiek publicēti VPR mājaslapā <http://www.vidzeme.lv> un VKKF mājas lapā [http://www.vkkf.lv](http://www.kkf.lv).
11. **Līguma slēgšana un atskaitīšanās kārtība.**
	1. VPR slēdz līgumu ar atbalstītā projekta pieteicēju par piešķirtā finansējuma saņemšanu un izlietošanu (Projekta finansēšanas līguma projekts pielikumā nr. 4.). Finansējuma saņēmējs, slēdzot līgumu, iesniedz precizētu projekta finansēšanas tāmi. Tāmē drīkst būt uzrādītas tikai projekta pieteikumā norādītās pozīcijas ne lielākā apmērā par projekta pieteikumā pieprasīto finansējuma apjomu, ja ekspertu komisija, izskatot projektu, nav norādījusi piešķīrumu konkrētām tāmes pozīcijām). Līgums jānoslēdz VPR noteiktajos termiņos. Par iespējamo līgumslēgšanas laiku projekta pieteicējs tiek informēts rakstiski, vienlaicīgi ar atbildi par konkursa rezultātiem.
	2. Finansējuma saņēmējs atskaitās VPR par finansējuma izlietojumu līgumā paredzētā kārtībā un termiņā, kā arī saturiski par projekta norisi (atskaišu formas pielikumā nr. 5 un pielikumā nr.6.).
	3. VPR, kā Kultūras programmas administrētājs, saskaņā ar savstarpēji noslēgto Kultūras programmas finansēšanas līgumu, iesniedz VKKF atskaiti par Kultūras programmas finansējuma izlietojumu un realizācijas gaitu.